16.		Návrh rodiča na určenie vyživovacej povinnosti dieťaťa
			(§ 66 Zákona o rodine)
Okresnému súdu 
Revúca
V Revúcej dňa 1. marca 2022
Návrh navrhovateľky:
Sidónia Molnárová, rod. Kvaková, nar. 4. 6. 1940, dôchodkyňa, bytom Domov dôchodcov, Karlínska 8, Jelšava, štátne občianstvo SR, tel.: 0900 123 456
za účasti dcéry:
Ing. Diana Sekerová, rod. Molnárová, nar. 8. 9. 1965, bytom Jelšava, Horehronská 4, štátne občianstvo SR
o určenie vyživovacej povinnosti dieťaťa k rodičovi
I.
Po smrti môjho manžela Teodora Molnára, ktorý zomrel v roku 2013, som sa presťahovala do Domova dôchodcov v Jelšave. Mám dve deti, syna Petra, nar. 7. 5. 1967 a dcéru Dianu, nar. 8. 9. 1965. Syn Peter ma chodí navštevovať každý deň, nosí mi lieky, vybavuje, čo potrebujem vybaviť na úradoch, vždy mi zabezpečí aj odvoz k lekárovi a pomáha mi aj finančne, ak mu to jeho možnosti dovoľujú, nakoľko pracuje len za minimálnu mzdu v spoločnosti Superfirma, s.r.o. Revúca. Moje náklady na pobyt v domove dôchodcov ako aj náklady na lieky a zdravotnú starostlivosť sú veľmi vysoké, za domov dôchodcov platím 350 €, za lieky dám do mesiaca 30 €, špeciálna diétna strava, hygienické potreby, ošatenie a ostatné náklady predstavujú 100 €, pričom mám dôchodok len 380 €. Pokiaľ by mi syn nepomáhal, nemala by som z čoho tieto moje výdavky zaplatiť. Avšak aj syn má svoju rodinu, má dve maloleté deti a nedokáže mi zo svojej minimálnej mzdy stále prispievať na moju výživu. 
Dôkazy:
–	Výsluch účastníkov
–	Doklady o mesačných výdavkoch
–	Rodné listy
–	Rozhodnutie Sociálnej poisťovne o výške dôchodku
–	Výsluch svedka Petra Molnára
II.
Moja dcéra nejaví o mňa žiaden záujem. Je stavebnou inžinierkou v stavebnej firme Slovenské cesty, a.s. a vykonáva aj znaleckú činnosť v odbore odhadu hodnoty nehnuteľností. Je vydatá, avšak nemá maloleté deti. Keď som ju žiadala o finančnú podporu na moju výživu, uviedla, že nevidí dôvod, aby to robila, keďže si mám vystačiť s dôchodkom. Neviem, aké sú príjmové možnosti mojej dcéry, avšak vzhľadom na jej vysoký životný štandard (luxusné autá, zahraničné dovolenky, kúpa rodinného domu) si myslím, že má vysoké príjmy. 
Dôkazy:
–	Výsluch účastníkov
–	Potvrdenia o príjme dcéry
III.
Keďže moja finančná situácia je neúnosná a nie som sama schopná si zabezpečiť z môjho dôchodku primeranú výživu, žiadam súd, aby po vykonanom dokazovaní vydal podľa § 66 Zákona o rodine nasledovný
rozsudok:
Ing. Diana Sekerová, rod. Molnárová, nar. 8. 9. 1965 je povinná prispievať matke Sidónii Molnárovej, rod. Kvakovej, nar. 4. 6. 1940 na výživu sumou 100 € mesačne, a to vždy do dvadsiateho dňa v mesiaci vopred na účet matky, počnúc dňom podania tohto návrhu. 
Žiaden z účastníkov nemá právo na náhradu trov konania. 
Sidónia Molnárová
Poznámky
Deti, ktoré sú schopné samy sa živiť, sú povinné zabezpečiť svojim rodičom primeranú výživu, ak to rodičia potrebujú. Ak dieťa plnilo vyživovaciu povinnosť voči rodičom aj za ostatných súrodencov, je oprávnené požadovať od nich úhradu tohto plnenia. 
Výživné však nemožno priznať, ak by to bolo v rozpore s dobrými mravmi, preto je súd povinný skúmať aj dôvody, pre ktoré dieťa nie je ochotné prispievať svojmu rodičovi, napríklad či rodič požadujúci výživné neopustil dieťa, nestaral sa oň a podobne. 
Konanie je oslobodené od súdnych poplatkov, pričom návrh sa podáva na všeobecný súd navrhovateľa (§ 154 Civilného mimosporového poriadku).